b'\n_START_ARTICLE_\nBoben\n_START_PARAGRAPH_\nBoben je glasbeni in\xc5\xa1trument, na katerega igra bobnar in spada med tolkala, natan\xc4\x8dneje med membranofona glasbila. Boben se ozna\xc4\x8duje kot instrument brez dolo\xc4\x8dljivega tona, kar pa ni popolnoma pravilno, saj ima dobro ugla\xc5\xa1en boben jasno dolo\xc4\x8dljiv glavni ton._NEWLINE_Bobne se navadno povezuje v set bobnov oz.\xc2\xa0\xc2\xbbbaterijo\xc2\xab. Osnovni set je sestavljen iz malega bobna, nekaj prehodnih bobnov, velikega bobna in \xc4\x8dinel. V pogovornem jeziku se te izraze redko uporablja, pogostej\xc5\xa1e so angle\xc5\xa1ke izpeljanke: mali boben - snare (sner) boben, manj\xc5\xa1i prehodni boben - tom-tom, ve\xc4\x8dji prehodni boben - floor tom, veliki boben - bas boben. Bobne se ve\xc4\x8dinoma igra z lesenimi palicami, ob\xc4\x8dasno pa tudi s karbonskimi. Posebnost je bas boben, ki se ne igra s palicami, temve\xc4\x8d s pedalom._NEWLINE_Opna na bobnu je navadno iz plastike. V rock skupinah se navadno uporablja ve\xc4\x8dplastne, medtem ko jazz bobnarji navadno uporabljajo tanke in s tem bolj toni\xc4\x8dno odzivne. Opna ima svoj kovinski okvir, ki se ga umesti med boben in kovinski obro\xc4\x8d bobna. Z zategovanjem vijakov se dose\xc5\xbee \xc5\xbeeleni ton. Opne je potrebno redno menjavati, saj s \xc4\x8dasom izgubijo pro\xc5\xbenost in s tem tudi ton. Najbolj raz\xc5\xa1irjene so opne proizvajalca Remo in Evans._NEWLINE_Nekateri najbolj znanih proizvajalcev bobnov in bobnarske opreme so Tama, Pearl, Gretsch, Yamaha, Sonor, DW in Ludwig. Tudi pri palicah je velika izbira. Vic Firth, Pro-mark, Vater, Ahead, Zildjian, slovenski DynaVox in mnogi drugi ponujajo \xc5\xa1iroko paleto razli\xc4\x8dnih modelov, ki se razlikujejo po materialu in obliki. Kot osnovni model za set pa se najpogosteje opredeljuje model 5A.'